ΓΡΑΠΤΗ ΕΡΩΤΗΣΗ E-3097/96 υποβολή: Christoph Konrad (PPE) προς την Επιτροπή (18 Νοεμβρίου 1996)

Θέμα: Έγκριση εκ μέρους της Επιτροπής της καταβολής επιδοτήσεων στην εταιρία SKET από την BvS που διαδέχθηκε το ίδρυμα Treuhand

1. Γνωρίζει η Επιτροπή ότι η BvS, που διαθέχθηκε το ίδρυμα Treuhand, έχει ήδη καταβάλει 180 εκατομμύρια από το ποσό των 352 εκατομμυρίων μάρκων που ζήτησε η εταιρία SKET Schwermaschinenbau, ΕΠΕ, από το Magelemburg;

2. Γνωρίζει η Επιτροπή ότι το μεγαλύτερο μέρος των 180 εκατομμυρίων μάρκων χρησιμοποιήθηκε αποκλειστικά και μόνον για να πληρωθούν οι μισθοί των απασχολουμένων που υπερβαίνουν τους 2000;

3. Υπάρχει περίπτωση μετά τη διαπίστωση αυτή να επανεξετάσει η Επιτροπή το ενδεχόμενο επίσημης έγκρισης της αίτησης για την καταβολή των 352 εκατομμυρίων μάρκων;

4. Προτίθεται η Επιτροπή να επισπεύσει τη διαδικασία της επίσημης λήψεως αποφάσεως, λαμβάνοντας υπόψη το γεγονός ότι έχει υποβληθεί αίτηση για την κήρυξη της SKET σε πτώχευση;

5. Πότε αναμένεται να ληφθεί η απόφαση της Επιτροπής;

Απάντηση του κ. Van Miert εξ ονόματος της Επιτροπής (13 Δεκεμβρίου 1996)

1. Με επιστολή της 23ης Απριλίου 1996 η γερμανική κυβέρνηση κοινοποίησε ένα νέο σχέδιο αναδιάρθρωσης υπέρ της SKET Schwermaschinenbau Magdeburg GmbH (SMM) και των θυγατρικών της Drahtziehmaschinenfabrik Grόna (DZM) και Entstaubungstechnik Magdeburg (ETM) για την περίοδο από 1996 μέχρι 1998, που ανέρχεται σε ποσό ύψους 352 εκατ. DM. Στα μέτρα αυτά περιλαμβάνονται προκαταρκτικά μέτρα για τη χορήγηση 90 εκατ. DM, κατά τη διάρκεια της περιόδου από τον Ιανουάριο μέχρι του Απριλίου 1996, ώστε να αποφευχθεί η κήρυξη σε πτώχευση μέχρις ότου ληφθεί απόφαση για το νέο σχέδιο αναδιάρθρωσης από το διοικητικό συμβούλιο της εταιρείας. Το περαιτέρω ποσό ύψους 262 εκατ. DM επρόκειτο να χορηγηθεί μέχρι της 31ης Δεκεμβρίου 1998.

Με επιστολή της 12 Σεπτεμβρίου 1996, μετά την απόφαση της 30ης Αυγούστου 1996 για την επέκταση της διαδικασίας του άρθρου 93, παράγραφος 2 στο νέο σχέδιο αναδιάρθρωσης, η Επιτροπή υπενθύμισε στη γερμανική κυβέρνηση το ανασταλτικό αποτέλεσμα των διατάξεων του άρθρου 93, παράγραφος 3 της συνθήκης ΕΚ. Επίσης, τόνισε την ανακοίνωση προς τα κράτη μέλη ((ΕΕ αριθ. C 318, 24.11.1983. )), στην οποία αναφέρεται ότι οποιαδήποτε παρανόμως χορηγηθείσα ενίσχυση, δηλαδή χωρίς προηγούμενη κοινοποίηση ή προτού ληφθεί η τελική απόφαση της Επιτροπής βάσει της διαδικασίας, μπορεί να αποτελέσει αντικείμενο επιστροφής εκ μέρους της αποδέκτριας επιχείρησης.

Τον Οκτώβριο η γερμανική κυβέρνηση κοινοποίησε στην Επιτροπή ότι το νέο σχέδιο αναδιάρθρωσης δεν μπορούσε να εφαρμοστεί. Μετά από δημοσιεύσεις στον τύπο για την κήρυξη πτώχευσης της SΚΕΤ, η Επιτροπή κάλεσε τη γερμανική κυβέρνηση να της κοινοποιήσει το ποσό της οικονομικής οφειλής της SKET προς την BvS. Η Επιτροπή μέχρι στιγμής δεν έχει λάβει επίσημη επιβεβαίωση εκ μέρους της γερμανικής κυβερνήσεως σχετικά με την κήρυξη πτώχευσης.

2. Σύμφωνα με τις πληροφορίες που διαθέτει η Επιτροπή, η SKET απασχολούσε κατά προσέγγιση 2.080 εργαζομένους κατά τα τέλη του 1995, εκ των οποίων περίπου 380 στις θυγατρικές. Η SMM είχε υπολογίσει το κόστος προσωπικού για το 1996 σε 122 εκατ. DM. Έστω και αν δεν υπάρχουν συγκεκριμένα στοιχεία για τη χρησιμοποίηση των πόρων θα φαινόταν λογικό ότι το μεγαλύτερο μέρος τους χρησιμοποιήθηκε για την πληρωμή μισθών.

3. Η Επιτροπή βάσισε την απόφασή της τής 30ης Αυγούστου 1996 ((ΕΕ αριθ. C 289, 9.10.1996. )) για την επέκταση της διαδικασίας του άρθρου 93, παράγραφος 2 στα μέτρα που πρέπει να ληφθούν υπέρ της SKT βάσει του προγράμματος αναδιάρθρωσης της 23ης Απριλίου 1996, σε αμφιβολίες όσον αφορά την μακροπρόθεσμη βιωσιμότητα της επιχείρησης και όσον αφορά την αναλογικότητα της ενίσχυσης. Εν τω μεταξύ, η γερμανική κυβέρνηση δήλωσε ότι δεν προτίθεται να εφαρμόσει το κοινοποιηθέν σχέδιο αναδιάρθρωσης.

Η διαδικασία του άρθρου 93, παράγραφος 2 δεν έχει ακόμη ολοκληρωθεί. Υποβλήθηκαν στην Επιτροπή παρατηρήσεις εκ μέρους ενδιαφερομένων μερών επί των οποίων η γερμανική κυβέρνηση θα έχει τη δυνατότητα να εκφράσει γνώμη. Μόνο μετά την ολοκλήρωση της διαδικασίας η Επιτροπή θα είναι σε θέση να αποφασίσει σχετικά με την υπόθεση.

4. Η διαδικασία του άρθρου 93, παράγραφος 2 σχετικά με την SKET (κρατική ενίσχυση αριθ. C 16/95) αφορά όλα τα μέτρα που λήφθηκαν από την BvS υπέρ της εταιρείας από την ιδιωτικοποίηση της Oestmann & Borchert Indrustribeteiligungen το 1994. Η επέκταση της διαδικασίας αφορά επίσης τα μέτρα τα οποία λήφθηκαν αντί της ιδιωτικοποιήσεως κατά τη διάρκεια των ετών 1994 και 1995, και διαφέρουν από την αρχική απόφαση ((ΕΕ αριθ. C 215, 19.8.1995. )). Τα άλλα κράτη μέλη και οι τρίτοι ενδιαφερόμενοι θα έχουν τη δυνατότητα να εκφράσουν γνώμη για τα κοινοποιηθέντα μέτρα (για λεπτομέρειες η Επιτροπή παραπέμπει στην απάντησή της στο σημείο 3). Η απόφαση θα ληφθεί σύμφωνα με το σύνηθες χρονοδιάγραμμα για τη διαχείριση τέτοιου είδους υποθέσεων. Οι κοινοτικοί κανόνες δεν προβλέπουν ταχύτερη λήψη αποφάσεως για περιπτώσεις κήρυξης πτώχευσης.

5. Η Επιτροπή θα λάβει την τελική της απόφαση σχετικά με την κοινοποιηθείσα ενίσχυση υπέρ της SKET αφού ολοκληρωθεί η τυπική διαδικασία που αναφέρθηκε παραπάνω. Σκοπεύει να λάβει απόφαση στις αρχές του 1997.